諭俗  其一
作者：劉子翬
朝代：宋

paragraphs: 故園喪亂餘，歸來復何有。
鄰人雖喜在，憂悴成老叟。
爲言寇來時，白刃穿田畝。
驚忙不知路，夜踏人屍走。
屋廬成飛烟，囊橐無暇取。
匹夫快恩讎，王法誰爲守。
艱難歷冬夏，遷徙遍林藪。
深虞邏寇知，兒啼扼其口。
樹皮爲衣裳，樹根作糧糗。
還家生理盡，黑瘦面如狗。
語翁翁勿悲，禍福較長久。
東家紅巾郎，長大好身手。
荒荒戰場中，頭白骨先朽。